Palkovič, Michal, dočasne poverený minister zdravotníctva SR (2023-06-22):
Vážený pán predsedajúci, vážené panie poslankyne, vážený pán poslanec a poslanci, dovoľte mi zareagovať na otázku pána poslanca. Má dve roviny, aby som bol úplne úprimný. To znamená tú právnickú a tú medicínsku. K tej právnickej, ktorej sa nerozumiem, mi bolo napísané a prečítam tak, ako vám to odovzdáme. Podľa čl. 2 Ústavy Slovenskej republiky štátne orgány môžu konať iba na základe ústavy, v jej medziach a rozsahu a spôsobom, ktorý ustanoví zákon. Právny poriadok Slovenskej republiky vychádza z chápania pojmu pohlavia ako objektívnej skutočnosti definovanej v Ústave Slovenskej republiky, pričom právo spoločnosti poznať biologické pohlavie každej osoby súvisí s osobným právom občanov, a to z dôvodu ochrany zdravia tejto osoby pri práci, čo je čl. 38 ods. 1 Ústavy Slovenskej republiky, ktorý znie: „Ženy, mladiství a osoby zdravotne postihnuté majú právo na zvýšenú ochranu zdravia pri práci a osobitné pracovné podmienky.„ Ďalší dôvod je pri vstupe do manželstva, čo je článok 41 ods. 1 Ústavy Slovenskej republiky: „Manželstvo je jedinečný zväzok medzi mužom a ženou.“ Pri ochrane ženy v tehotenstve, čo je čl. 41 ods. 2 Ústavy Slovenskej republiky: „Žene v tehotenstve sa zaručuje osobitná starostlivosť, ochrana v pracovných vzťahoch a zodpovedajúce právne podmienky.„ Ďalej pri vyšetrovaní trestných činov, kde je identifikácia páchateľa podľa rodného čísla. Pri stanovovaní dôchodku, čo je čl. 39 ods. 3 Ústavy Slovenskej republiky: „Po dosiahnutí ustanovenej doby účasti na systéme primárneho hmotného zabezpečenia v starobe má osoba, ktorá dosiahla ustanovený vek, nárok na primárne hmotné zabezpečenie v starobe.“ Ďalej pri ochrane pred neprimeranou záťažou spojenou so športom, pri prijímacích skúškach na športové školy, pred športovými súťažami. Pri ochrane súkromia, čo je umiestňovanie týchto osôb na izby v nemocniciach, do sociálnych zariadení, toalety, spoločné sprchy a podobne. Pri umiestnení do väzníc, kde je ochrana pred sexuálnym zneužitím, pred vstupom na štúdium, športová fakulta, športové preteky, teologická fakulta a podobne. Rozsah zmien, ktoré sa uvádzajú, nie je konečný a týkal by sa prakticky každej oblasti, kde je spoločnosť rozdelená na základe pohlavia. Dňa 16. mája 2022 bol vo vestníku ministerstva zdravotníctva uvedený oznam, ktorým sa pozastavuje platnosť a účinnosť odborného usmernenia Ministerstva zdravotníctva Slovenskej republiky na zjednotenie postupov poskytovania zdravotnej starostlivosti ku zmene pohlavia pred vydaním lekárskeho posudku o zmene pohlavia osoby administratívne evidovaného v matrike. V uverejnenom vestníku Ministerstva zdravotníctva Slovenskej republiky ročník 70 zo 6. apríla 2022 z čiastky 18 až 20. Pozastavenie platnosti a účinnosti uvedeného odborného usmernenia sa vykonáva z dôvodu zadefinovania štandardných postupov správneho poskytovania zdravotnej starostlivosti osobe s diagnózou F64 v súlade s ustanoveniami § 4 ods. 3 zákona č. 576/2004 Z. z. o zdravotnej starostlivosti. Uverejnením štandardného postupu Ministerstva zdravotníctva Slovenskej republiky pre diagnostickú jednotku F64, čo sa týka transsexualizmu, sa platnosť predmetného ustanovenia obnoví. Dňa 2. marca 2023 minister pán doktor Lengvarský podpísal štandardný postup pre diagnostiku a komplexný manažment zdravotnej starostlivosti o dospelú osobu s transsexualizmom. Dokument je momentálne uverejnený na webovom sídle. To je tá časť právnická a teraz ideme do tej časti medicínskej, to znamená, že tej, ktorá sa týka vypracovania štandardného terapeutického, diagnostického a preventívneho postupu. Musím konštatovať, že jeho tvorba mala štandardný charakter. Obsahovo je podľa vzoru z Nemecka. Dneska ale už vieme a aj po zasadnutí napríklad svetovej, svetového zdravotníckeho združenia v Ženeve pred tromi týždňami odznelo, že štandardy sa už vyvíjajú a ten nemecký sa nahrádza teraz švédskym, ktorí majú aj momentálne najväčšie skúsenosti. Z toho dôvodu sme iniciovali vytvorenie pracovnej skupiny, práve ktorá by sa zaoberala dopracovaním najmodernejších poznatkov v oblasti transsexualizmu do štandardného terapeutického, diagnostického a preventívneho postupu práve za účelom v podstate diagnostického, ale najmä toho terapeutického postupu, kde napríklad teraz už podľa tých nových guidelinov musí byť aj psychologický counseling. Toto celé budeme robiť plus ďalšiu vec, s pani ministerkou spravodlivosti sa stretnem budúci týždeň takisto k tej téme právnických dôsledkov.